ΓΡΑΠΤΗ ΕΡΩΤΗΣΗ P-1805/96 υποβολή: Alman Metten (PSE) προς την Επιτροπή (26 Iουνίου 1996)

Θέμα: Ενσυνείδητη εξαγωγή μολυσμένων ζωοτροφών

1. Αληθεύει το δημοσίευμα του «Nature» της 13.6.1996 ότι η Μεγάλη Βρετανία εξήγαγε σε μεγάλη κλίμακα ζωοτροφές πιθανώς μολυσμένες με σπογγοειδή εγκεφαλοπάθεια βοειδών (ΣΕΒ) μετά την απαγόρευσή τους στην ίδια τη Μεγάλη Βρετανία;

2. Από πότε έχει γνώση η Επιτροπη αυτών των στοιχείων;

3. Δεν είχε η Επιτροπή μέχρι τώρα καμία υπόνοια για αυτές τις βρετανικές πρακτικές; Δεν ζήτησε στοιχεία από τη βρετανική κυβέρνηση; Δεν πραγματοποίησε ελέγχους;

4. Ποιος πιστεύει η Επιτροπή ότι επέδειξε αμέλεια με το να μην επιβάλει απαγόρευση εξαγωγής ζωοτροφών πιθανώς μολυσμένων με ΣΕΒ: η βρετανική κυβέρνηση ή η Επιτροπή;

5. Ποιες διαδικασίες έχει κινήσει η Επιτροπή αυτή τη στιγμή ώστε να μην επαναληθφεί παρόμοιοι σκάνδαλο;

6. Είναι βέβαιη η Επιτροπή ότι δεν έχουν χρησιμοποιηθεί μολυσμένα προϊόντα κρέατος και σε άλλες ζωοτροφές, όπως π.χ. στις γατοτροφές;

Απάντηση του κ. Fischler εξ ονόματος της Επιτροπής (6 Σεπτεμβρίου 1996)

Όταν για πρώτη φορά αποκαλύφθηκε ότι η πιθανή αιτία της σπογγοειδούς εγκεφαλοπάθειας βοοειδών (ΣΕΒ) ήταν τα μολυσμένα κρεατοστεάλευρα που δεν έχουν υποστεί την κατάλληλη επεξεργασία ώστε να αδρανοποιεί το νοσογόνο παράγοντα, η Επιτροπή μελέτησε την πιθανότητα επιβολής απαγόρευσης στην εξαγωγή κρεατοστεάλευρων από τη Μεγάλη Βρετανία. Ωστόσο, το εν λόγω προϊόν δεν ήταν εναρμονισμένο και, κατά συνέπεια, δεν υπήρχε κάποια νομική βάση για την επιβολή της απαγόρευσης. Γι' αυτόν ακριβώς το λόγο, σε αλλεπάλληλες συσκέψεις της μόνιμης κτηνιατρικής επιτροπής, η Επιτροπή συνέστησε στα κράτη μέλη να λάβουν μέτρα σε εθνικό επίπεδο. Στις αρχές του 1991, όλα τα κράτη μέλη επιβεβαίωσαν την επιβολή απαγόρευσης των εισαγωγών του συγκεκριμένου προϊόντος από τη Μεγάλη Βρετανία. Τα περισσότερα από τα κράτη μέλη είχαν λάβει μέτρα στην περίοδο 1988-1989. Η βρετανική κτηνιατρική υπηρεσία από την πλευρά της, ανέλαβε να απαγορεύσει την έκδοση πιστοποιητικών για εξαγωγές προς τα κράτη μέλη και τρίτες χώρες που είχαν ήδη επιβάλει κάποια απαγόρευση.

Αξίζει επίσης να σημειωθεί ότι η ίδια η Μεγάλη Βρετανία το 1990 έλαβε μέτρα για να διασφαλίσει την απουσία από τις ζωοτροφές των συγκεκριμένων παραπροϊόντων που προέρχονται από βοοειδή. Οι εξαγωγές ζωοτροφών που περιείχαν το συγκεκριμένο παραπροϊόν απαγορεύτηκαν στη Μεγάλη Βρετανία ουσιαστικά το 1990. Με τη λήψη αυτού του μέτρου θα μειωνόταν σημαντικά η πιθανότητα μόλυνσης των ζωοτροφών.

Επιπλέον, η Κοινότητα δεν απαγόρευσε ποτέ ούτε τη χρήση κρεατοστεάλευρων από θηλαστικά για τη σίτιση πουλερικών ή χοίρων αλλά ούτε και τη χρήση τροφών από πουλερικά για τη σίτιση μηρυκαστικών. Συνεπώς, με βάση την άποψη του κοινοτικού δικαίου, δεν υπήρχε λόγος απαγόρευσης των εξαγωγών του εν λόγω προϊόντος από τη Μεγάλη Βρετανία για τη σίτιση των ειδών για τα οποία προβλέπεται. Πράγματι, με την εισαγωγή των κοινοτικών προτύπων για την επεξεργασία των ζωικών αποβλήτων αναφορικά με τη ΣΕΒ, την 1η Ιανουαρίου 1995, τα κρεατοστεάλευρα που παρήγαγε η Μεγάλη Βρετανία μετά από αυτήν την ημερομηνία μπορούσαν, με βάση τις διατάξεις της απόφασης αριθ. 94/174/ΕΕ ((ΕΕ αριθ. L 194 της 29.07.1994. )), να εξάγονται νομίμως. Ανήκει στην αρμοδιότητα του κάθε κράτους μέλους ξεχωριστά, να εξασφαλίζει ότι τα ζώα σιτίζονται με εγκεκριμένες για αυτά τροφές.

Κατά την υποβολή ερωτήσεων στην Επιτροπή, πρέπει λοιπόν να λαμβάνονται υπόψη τα παραπάνω γεγονότα. Άρα, οι απαντήσεις στα ερωτήματα που τέθηκαν έχουν ως εξής.

1. Η Επιτροπή δεν έχει στοιχεία που να επιβεβαιώνουν ή να διαψεύδουν το δημοσίευμα του «Nature». Οι εξαγωγές τροφών για βοοειδή από τη Μεγάλη Βρετανία είναι νόμιμες αρκεί να μην περιέχουν συστατικά που να προέρχονται από απόβλητα θηλαστικών, ότι δηλαδή ισχύει για τις τροφές για βοοειδή και σε όλα τα άλλα κράτη μέλη. Το 1991, η Επιτροπή ενημερώθηκε από τα κράτη μέλη για την απαγόρευση εισαγωγών κρεατοστεάλευρων από τη Μεγάλη Βρετανία. Οι βρετανικές αρχές συμφώνησαν να τηρήσουν αυτά τα μέτρα.

2. Οι ισχυρισμοί στο δημοσίευμα του «Nature» αποτελούν τις πρώτες πληροφορίες με τέτοιο χαρακτήρα που λαμβάνει η Επιτροπή.

3. Η Επιτροπή δε διαθέτει μέχρι σήμερα κανένα στοιχείο που να αποδεικνύει τις εξαγωγές μολυσμένων τροφών για βοοειδή. Η Κοινότητα πραγματοποίησε ελέγχους αλλά οι μεμονωμένοι έλεγχοι δε μπορούν ενδεχομένως να αποκαλύψουν αυτού του είδους τις παραβιάσεις. Η πραγματοποίηση όλων των ελέγχων των εξαγωγών και των συναλλαγών αποτελεί αρμοδιότητα του κάθε κράτους μέλους ξεχωριστά.

4. Αν η Μεγάλη Βρετανία δε σεβάστηκε τις απαγορεύσεις που έχουν νόμιμα ορίσει τα κράτη μέλη, τότε, από αυτήν την άποψη, δεν έχει φυσικά ανταποκριθεί στις υποχρεώσεις της. Η Επιτροπή έχει ζητήσει από τη Μεγάλη Βρετανία πλήρη αποσαφήνιση της κατάστασης.

5. Μετά την εφαρμογή της γενικής απαγόρευσης στις 27 Μαρτίου 1996, η Επιτροπή ενέτεινε τους κοινοτικούς ελέγχους. Από την ομάδα που θα πραγματοποιήσει τον επόμενο έλεγχο θα ζητηθεί ειδική έκθεση πάνω σε αυτό το ζήτημα.

6. Πριν από την πρώτη διάγνωση της ΣΕΒ το 1986, δεν υπήρχαν συγκεκριμένα προστατευτικά μέτρα. Η μόλυνση των ζώων, ως ενδεχόμενο, δεν μπορεί να αποκλεισθεί. Ωστόσο, το επίπεδο μόλυνσής τους τη συγκεκριμένη εποχή ήταν πιθανότατα χαμηλό. Το 1990, η Μεγάλη Βρετανία απαγόρευσε να εμπεριέχεται στις ζωοτροφές το συγκεκριμένο παραπροϊόν που προέρχεται από βοοειδή. Αν το μέτρο αυτό εφαρμόστηκε σωστά, τότε μείωσε σημαντικά πιθανούς κινδύνους. Η Επιτροπή δεν είναι σε θέση να υποστηρίξει κατηγορηματικά ότι δεν υπήρξε ακούσια ή αθέμητη μόλυνση.